《磁涧》
清代·崔述

际晓发落阳，亭午出磁涧。水流砂石间，青山夹两岸。

突兀摩云霓，一径自中断。诘曲随山行，十步不相见。

入谷天忽小，上坂山复乱。迤逦循水涯，倏忽登天半。

山合疑无路，将近势复变。忽闻重霄中，人声若相唤。

仰见穴处民，午烟起炊爨。群羊如蚤虱，蠕蠕略可辨。

极目惬幽情，登临遂忘倦。更欲凌绝顶，乘风扪河汉。

作者简介：（1740—1816）清直隶大名人，字武承，号东壁。乾隆二十七年举人。嘉庆间曾任福建罗源、上杭等县知县。学术以辨伪、考信为主。有《补上古考信录》、《唐虞考信录》、《三代考信录》、《丰镐考信录》、《洙泗考信录》、《无闻集》等。